Shavkat Mirziyoyev Janubiy Koreya - O‘zbekiston biznes-forumida ishtirok etdi

23.11.2017
O‘zbekiston Respublikasi Prezidenti Shavkat Mirziyoyev Koreya Respublikasi Prezidenti Mun Chje Inning taklifiga binoan 22-noyabr kuni davlat tashrifi bilan Seul shahriga keldi.
Davlatimiz rahbari 23-noyabr kuni ikki mamlakatning iqtisodiy va moliyaviy tuzilmalari rahbarlari, yetakchi ishbilarmonlari ishtirokidagi Janubiy Koreya – O‘zbekiston  biznes forumida qatnashdi.
Koreya Respublikasi Prezidenti Mun Chje Inning forum ishtirokchilariga qutlovi oʻqib eshittirildi.
Prezidentimiz Shavkat Mirziyoyev soʻzga chiqib, ikki mamlakat oʻrtasidagi savdo-iqtisodiy aloqalar rivojlanib borayotgani, O‘zbekistonda biznes yuritish uchun yetarli sharoit va imkoniyatlar yaratilayotganini qayd etdi. Koreya  Respublikasi biznesvakillari bilan hamkorlik qilishdan manfaatdor ekanligini ta’kidladi.
Janubiy koreyalik moliya va ishbilarmon doira vakillari O‘zbekistonda faol biznes yurtish uchun yaratilgan sharoitlarni yuqori baholab, oʻzaro hamkorlikni yanada rivojlantirishga tayyorligini ma’lum qildi.
Soʻzga chiqqanlar ikki mamlakat oʻrtasidagi savdo-iqtisodiy aloqalar rivojida janubiy koreyalik sarmoyadorlarlar faoliyati muhim oʻrin tutayotganini ta’kidladi.
Koreya Respublikasining O‘zbekiston iqtisodiyotiga jalb etgan investitsiyalari hajmi 7 milliard AQSh dollaridan oshgan. Yurtimizda mazkur mamlakat kapitali ishtirokida 461 korxona foaliyat yurtitmoqda.
Mazkur korxonalar neft-gaz, neft-kimyo va kimyo, qazish, mashinasozlik, elektrotexnika hamda toʻqimachilik sohalarida, axborot-kommunikatsiya texnologiyalari, transport va logistika hamda turizm yoʻnalishlarida muvaffaqiyatli ish olib bormoqda.